
mala foto-biblioteka — fotografija na stolu 


Među prvim uspjelim snimkama, koje je pronalazač fotogra- 
fije Daguerre snimio godine 1837, bila je ova slika nepokretnih 
predmeta: opletene boce, plastike i reljefa. U daljnjem razvoju 
fotografije najprije su se snimale »mrtve prirode« po uzoru na 
motive iz slikarstva, zatim se snimao »mirni život«, a onda je 
došlo do »fabuliranja i režiranja« i široke primjene »dokumen- 
tarne fotografije«. 


Pod zajedničkim nazivom »table-top« ili »snimanje na stolu« 
obuhvaćeno je čitavo područje snimanja manjih i nepokretnih 
predmeta, koje najčešće aranžiramo na stolu. Takva tehnika sni- 
manja može nam se u prvi čas činiti jednostavnom i lakom, ali 
u praktičnom radu naići ćemo na mnogo problema, koje ćemo 
morati riješiti. O njima ćemo se pozabaviti u ovoj knjižici. 


Područje snimanja na stalu zanimljivo je zbog toga što uvijek 
iznova moramo rješavati probleme rasvjete i komponiranja, tako 
da svaki predmet predstavlja zasebnu studiju. Motiva za sni- 
manje ima svagdje oko nas. To su: cvijeće, voće, minerali, razni 
predmeti od stakla, porculana, metala, drva, kamena, tekstila 
i slično. To je ne samo zanimljiv nego i veoma koristan rad, jer 
svatko može prije ili kasnije doći u priliku da mora snimati sitne 
predmete za praktične ili ukrasne svrhe, pa mu ova tehnika sni- 
manja neće biti nepoznata. 


table-top 


Ovaj engleski naziv označava fotografiranje sitnih predmeta 
na stolu. Analogno tome postoje i nazivi, kao na primjer: Terra- 
top za snimke na zemlji, Snow-top za snimke na snijegu, odnosno 
podlozi na kojoj se predmeti snimaju. Po svojoj namjeni takvi 
motivi dijele se na slikovite i dokumentarne. 


Slikoviti motivi obuhvaćaju ova područja: 

mrtva priroda, to jest voće, povrće, gljive, ribe, perad 
i divljač, dakle biljke i životinje koje su prestale živjeti i rasti, a 
služe za jelo; 

tihi život, kad snimka prikazuje razne sitne predmete, 
kao što su cvijeće ili figurice, ukusno aranžirane i u slici pri- 
kazane u velikoj formi; 

fabuliranje, kad pomoću figurica stvorimo scenu koja 
podsjeća na dio neke basne ili bajke. 

Na slikovitim motivima uglavnom prevladavaju subjektivne i 
estetske vrijednosti, pa je na takvim slikama osobito važan dobar 
raspored i smještaj, da bi djelovale ugodno za oko. Svi takvi 
motivi predstavljaju studije, jer ih je potrebno skladno kom+ 
ponirati, rasvjetom istaći njihove oblike, dobro namjestiti vršna 
svjetla i stvoriti prikladan ambijent, a ako prikazujemo dva ili 
više predmeta, moramo nastojati da između njih postoji dobar 
međusobni odnos, iz kojeg će proizlaziti neki smisao ili sadržaj, 


Dokumentarne snimke dijele se u dvije grupe: 

konkretna, objektivna ili stvarna jest kad slikom prika- 
zujemo oblike raznih predmeta za praktičnu upotrebu, na 
primjer stakla, posuđa, alata i slično, a njihov prikaz služi za 
reklamu, kataloge i pospješivanje prodaje. Ovo područje se ne- 
kad nazivalo »nova stvarnost«, jer su se pomoću fotografije počeli 
otkrivati lijepi oblici i u sitnim predmetima; 

strukturalna ili analitička fotografija bavi se prika- 
zivanjem raznih materijala, čija površina sadrži pojedinosti koje 
stručnjak želi zadržati u slici, da bi poslužile za tehničke i poučne 
svrhe. 
Dokumentarne snimke moraju u prvom redu tačno prikazati 
oblik i strukturu materijala, što znači da predmet u slici mora 
biti prikazan vjerno i tehnički savršeno. 

O problemima slikovitosti naći ćete podatke u knjižici MALE 
FOTO-BIBLIOTEKE br. 4 »Kompozicija slike«. 

mrtva priroda 


' Pod ovim nazivom postoji i 
smjer u slikarstvu (Nature-morte, 
natirmort), a tema prikazivanja 
jesu: divljač, perad, ribe, voće, 
povrće itd. U takvim slikama če- 
sto se nalazi vino, cvijeće, po- 
suđe, stolnjaci i novine, ali samo 
kao dopuna za asocijaciju ili 
podizanje slikovitosti. 


Neke mrtve prirode djeluju 
sentimentalno, a nekima, koje su 
se nekada vješale u blagovao- 
nice, bila je svrha da u gledao- 
cima pobude volju za jelom. 
Takve su slike skladno kompo- 
nirane, a u mekanom crtežu su 
bolje nego u savršenoj oštrini. 


tihi život 

Ovo područje fotografije (Stilleben) ograničava se na pri- 
kazivanje raznih sitnih predmeta, koje i u slici svatko rado vidi, 
jer djeluju fotogenično. Takve su, na primjer, razne dekorativne 
kao i razne druge figurice, 
kojima putem slike otkri- 
vamo ljepotu oblika sto je 
u sebi skrivaju. Prikladnim 
aranžiranjem figurica ili 
predmeta mogu se stvoriti 
i groteske, pri čemu čo- 
vjek može dati maha svo- 
joj fantaziji. 

Pri aranžiranju sitnih 
predmeta — moramo biti 
veoma kritični, da ne bi- 
smo snimili, na primjer, 
hrpu ključeva i naočale, 
to jest predmete između 
kojih ne može postojati 
RIBE Foto: Zdravko Savić, ŠPU = nikakva logična veza. 

režiranje fabula 


Fabula je basna ili neka druga izmišljena priča, a u slici 
ćemo je imati ako snimamo razne figurice aranžirane tako da iz 
odnosa među njima nastane ilustracija nekog momenta, prikaz 
nekog rada ili događaja. Takve se slike primjenjuju u reklamnoj 
i ilustracionoj fotografiji kao pojedinačne ili serijske snimke. 

Fabule u slici treba režirati. Na stolu aranžiramo razne 
scene — kao što to djeca čine u igri — a zatim te scene snimimo. 
Od dječjih igračaka možemo sastaviti prizore koji predstavljaju 
kratak sadržaj. Sve mora izgledati kao u prirodi, jer svaka nelo- 
gičnost u rasporedu može stvoriti dojam izvještačenosti. 


Želimo li u nizu slika prikazati neki rad — kao u stripu — 
potrebna nam je u prvom redu ideja. Nije dovoljno da prika- 
žemo samo izgled figurica i ambijent u kojem se one nalaze 
već i odnos koji iz njihova »rada« ili držanja proizlazi. 

lako takav sitan rad predstavlja igru, stvar moramo shvatiti 
ozbiljno. Ako su predmeti dobro namješteni, a ambijent je sličan 
onom u prirodi, predmeti kao da ožive i igraju određenu ulogu. 
Tako se radi u filmu s lutkama, s tom razlikom što u fotografskoj 
slici zahvaćamo samo tipičan moment, a u filmu i pokrete. 

dokumentarne snimke 


Tu je obuhvaćeno veliko područje praktične, tehničke i znan- 
stvene fotografije. Kod takvih je snimaka važno konkretno i vjerno 
prikazati izgled nekog predmeta i na njemu pronaći karakteri- 
stične forme. Dojam prikazanog predmeta mora biti što vjerniji 
njegovu dojmu u naravi. Iz slike moramo osjetiti osobitost u formi 
predmeta, u naročitoj izvedbi ili u vizuelnom učinku što ga on 
stvara u nekoj okolini ili na nekom svjetlu. Od takvih se slika ne 
traži slikovitost, ali ako slika djeluje ugodno za oko, to bolje. 


U praktičnoj fotografiji je vjeran prikaz nekog predmeta 
najčešća tema. Industrija proizvodi razne sitne predmete za široku 
potrošnju, pa takve snimke zauzimaju u fotografiji važno mjesto, 
jer pomažu privredi i njezinoj informaciji. Slike predmeta služe 
kao reklama, ilustracija u prospektima i katalozima i vrše ulogu 
posrednika između proizvođača i kupca. 


Slike namijenjene tehničkim i znanstvenim svrhama moraju 
biti savršeno oštre, da bi što vjernije prikazale strukturu mate- 
rijala od kojeg je predmet izrađen. 

U ovo područje možemo uvrstiti i mikrofotografiju, snimke 
koje se prave pomoću mikroskopa, kad je potrebno da sitnu 
stvar, koja se ne vidi prostim okom, vidimo u slici povećanu. 


Ako jednom znamo dobro snimiti hrapavu dasku, godove 
prerezanog drva, hrpu šljunka, koru od kruha, tkivo neke fine 
tkanine, pjenu od sapunice i slično, i njih uspijemo prikazati 
u slici stvarno, jasno i tehnički savršeno, onda smo postigli cilj 
kojemu ovo područje fotografije teži. 


kamera 


Dobar alat znači pola uspjeha. Za ovu vrstu fotografije — 
slično kao i za reprodukcije — alat i pribor moramo prilagoditi 
načinu snimanja. Za snimanje u sobi na stolu svakako je najpri- 
kladnija kamera kod koje motiv možemo komponirati na mutnom 
staklu, na kojemu vidimo izrez, raspored i oštrinu. Predmet što ga 
snimamo obično je mali, pa je dobro da izvlaka na kameri bude 
što duža. Osim toga, bolje je da predmetom popunimo format 
negativa nego da ga snimimo sitnog i kasnije povećamo. 


Drvene ili složive kamere 912 ili veće bit će za snimanje 
predmeta na stolu najprikladnije, jer kod njih sliku vidimo dosta 
veliku na mutnom staklu. Dobro je ako se objektivi mogu mije- 
njati, a stražnji dio kamere nagibati, jer nam je to često po- 
trebno. Većom kamerom možemo praviti snimke i na manjim 
formatima, a pojedinačne snimke i na ploči i plan-filmu. 


Jednooke zrcalne kamere također su praktične za ovu vrstu 
fotografiranja, jer imaju zatvarač ispred filma, pa objektive mo- 
žemo mijenjati ili udaljavati od filma pomoću prstena ili tubusa, 
ili još praktičnijim dodatnim mijehom. 

Dodatni zrcalni nastavak praktičan je za kamere malog for- 
mata kojima se objektivi mogu mijenjati. Dužina nastavka stvara 
veći razmak između objektiva i filma. Na zrcalni nastavak mogu 
se staviti tubusi ili mijeh i tako se može snimati objektivima 
dužih žarišnih dužina. 

Dvooke zrcalne kamere praktične su za snimanje predmeta 
koji se nalaze od kamere bliže od 1 metar samo onda ako pred 
objektiv stavimo predleće, tako da se predmetu možemo približiti 
na 50, 33 ili 25 cm, da bismo ga u snimku zahvatili što većeg. 
Za izravnanje paralakse na objektiv stavljamo predleću Parkeil. 

BISER Foto: Ante Brkan 


Kamere malog formata s čvrsto ugrađenim objektivom tako- 
đer mogu poslužiti za snimanje predmeta iz blizine, ali samo 
pomoću predleća. Tvornica »Ghetaldus« za svoje Regula i Cita 
kamere 24X36 mm proizvodi predleće i uređaj s okvirom, koji 
pokazuje izrez što ga s predlećom zahvaćamo u snimku. Dalji- 
nomjerom se ne možemo poslužiti, a i samo tražilo pokazuje 
razliku u paralaksi od nekoliko centimetara. Što smo objektivom 
bliže predmetu ta je razlika veća. 

Pribor koji nam je potreban uz kameru sastoji se u prvom 
redu od tronošca, sjenila i ispužača. Tronožac mora biti potpuno 
stabilan, a da ne kliže na podu, na vrške nožica stavimo čepove 
od pluta ili gume ili od letvica izradimo trokut koji stoji na podu, 
u čije uglove utaknemo vrške nogu od tronošca. Za veće i teže 
kamere postoje kućni stalci s glavom koja se zajedno s kamerom 
može nagibati, a čitava se kamera može podizati i spuštati. Sje- 
nilo ispred objektiva sprečava ulazak svjetla izravno u objektiv. 
Potreban nam je i dugi žični ispružač. 


objektiv 


Za snimanje predmeta iz blizine potreban nam je kvalitetni 
objektiv, jer nam crtež slike mora biti savršeno oštar. Stariji ana- 
stigmati u složivim kamerama s mijehom na dvostruku izvlaku 
veoma je praktičan za snimanje sitnih predmeta na stolu i za 
reprodukcije. Za slikovite motive i ugodnu mekoću — kao na 
primjer za »mrtve prirode« — dobro će nam poslužiti i stariji 
aplanat objektivi. Naravno, za takva snimanja dobri su i svi 
savremeni objektivi. 


Svjetlosna jačina objektiva 1 :4.5 ili 1:6.3 daje dovoljno 
svjetlu sliku na mutnom staklu, pa nam objektivi s većim otvorom 
i nisu prijeko potrebni. 

Žarišna dužina objektiva ima dvije uloge. Dugim žarišnim 
dužinama je prednost u tome što predmet snimanja dobijemo u 
nešto blažoj oštrini, i što se perspektivni odnos između opređa i 
pozadine jako ne mijenja, jer predmet snimamo iz udaljenosti. 
Kratke žarišne dužine zahtijevaju približavanje predmetu, čime 
opređe postaje veće u odnosu na predmete u pozadini, ali je 
oštrina crteža bolja. Za snimanje blizine proizvode se i speci- 
jalni objektivi, podešeni na odnos 1:1 (Zeiss Mikrotar). 


zaslon 


Snimamo li plastične predmete, oštrina u dubinu mora biti 
veća nego kad reproduciramo plosnate predloške, o čemu će još 
biti govora. Ne možemo li ni najmanjom brojkom zaslona, dakle 
16 ili 22, postići potrebnu oštrinu u dubinu, kamerom ćemo se 
malo odmaknuti od predmeta snimanja, jer što ga iz veće uda- 
ljenosti snimamo zona oštrine u dubinu bit će veća. Još bolju 
oštrinu u dubinu postižemo nagibom objektiva ili mutnog stakla 
ako se to može izvesti na kameri. Možemo se poslužiti i ovim 
trikom: pred objektiv, tačno u središte optičke osi, stavimo sta- 
niol u kojem smo iglom 1 milimetar debelom probušili rupicu. 
Rupica od 1 milimetar odgovarat će onoj brojci zaslona koju 
ima žarišna dužina objektiva, na primjer: na objektivu f 7.5 cm 
bit će zaslon 75, na 10.5 cm bit će zaslon 105 itd. Iza brojke 
zaslona 16 slijedi 22, za njom 32, 45, 64 i 90, i prema tome ćemo 
preračunati produženje ekspozicije. Kod takve veoma male rupice 
može nastati ogib svjetla, a na nekim objektivima i neoštrina, 
jer je objektiv korigiran po srednjem, a ne tako malenom otvoru 
zaslona. 

TRIO Foto: Zvonko Zagoda, ŠPU 


oštrina slike 


Problem oštrine crteža u slici moramo sami raščistiti. Ako 
je u slici sve — u opređu i pozadini — jednako oštro, takav prikaz 
je s tehničke strane savršen i slika djeluje dokumentarno. Želimo 
li u sliku unijeti svoju ličnu notu, možemo ono što je u nekom 
motivu važno naglasiti oštrinom — jer oštrina u slici privlači 
pogled — a sve sporedno možemo ostaviti da se gubi u neoštrini. 
Ako su, na primjer, svi cvjetovi bokora cvijeća u vazi prikazani 
oštro, to će djelovati obično, stvarno, neduhovito i manje za- 
nimljivo, nego ako u slici oštrinom naglasimo samo jedan, oda- 
brani cvijet, a sve druge ostavimo da se gube u neoštrini. 

Oštrina je stvarna i ona privlači pogled. Ako je u slici sve 
važno, onda će u njoj biti sve oštro. Ono što je neoštro gledalac 
slike smatrat će nevažnim. Baš ta mogućnost naglašavanja va- 
žnog oštrinom, a brisanje nevažnog i suvišnog neoštrinom postalo 
je jedno od savremenih sredstava izražavanja slikom. 


11 


oštrina u dubinu 


Predmet koji snimamo imat ćemo u snimci veći što više 
objektiv k njemu približimo, odnosno što više objektiv od filma 
udaljujemo, ali će pritom »opseg oštrine u dubinu« biti sve ma- 
nji. Ako je predmet snimanja prostoran, a ne plosnat, problem 
da ga u slici dobijemo čitavog oštro ocrtanog postaje još veći. 
Neoštrina se u dokumentarnoj slici ili prikazu strukture _mate- 
rijala smatra tehničkom pogreškom. 


Oštrina u dubinu opada u kvadratu dužine izvlake objektiva. 
Tako, na primjer, objektiv koji je udaljen od filma 

na dvostruku žarišnu dužinu gubi 1/, oštrine u dubinu, 

na trostruku žarišnu dužinu gubi '/y oštrine u dubinu, 

na četvorostruku dužinu gubi 1/4 oštrine u dubinu. 

Kad neki predmet u negativu zahvatimo u naravnoj veličini, 
odnosno 1 :1, objektiv je udaljen od filma dvostruko od njegove 
žarišne dužine. Pritom je oštrina u dubinu opala za četvrtinu od 
one što je imamo pri normalnoj izvlaci. 


Opseg oštrine u dubinu za objektiv £ 5 cm: 


Veličina predmeta MANI 1661.5 | lk2 DLA) 
zaslon | 5.6 | 2 cm | 3 cm 4 cm | 7 cm 
zaslon 8 | 2.5 cm 4cm | 6em | 10 cm 
zaslon | 11 |k8. em 5cm | 8cm 14 cm 
zaslon | 16 | 5 cm 8cm | 11cm | 20 cm 


————— ugi 


Primjer: Snimamo li predmet s dvostrukom  izvlakom, da 
bismo ga dobili u snimku u naravnoj veličini 1:1, uz otvor za- 
slona 5.6, opseg oštrine u dubinu iznosit će samo 2 centimetra, 
a uz zaslon 16 samo 5 centimetara. Povoljnije je ako je predmet 
1:3, jer će opseg oštrine u dubinu biti veći. 

Pri snimanju predmeta iz blizine zaoštravanje nećemo na- 
mještati na sredinu predmeta nego na prednju trećinu, jer se 
smanjivanjem zaslona zona oštrine u dubinu širi otprilike za 
jednu trećinu prema kameri, a za dvije trećine prema pozadini. 


SREBRO JADRANA Foto: Milan Pavić 

rasvjeta predmeta 


Umjetno svjetlo čini nas neovisni- 
ma o vanjskom svjetlu. Uz umjetno 
svjetlo možemo u sobi na stolu snimati 
sitne predmete u svako doba. Nitrafot 
žarulje od 500 vata daju snažno bijelo 
svjetlo, koje je najprikladnije za snima- 
nje. Međutim, predmete možemo osvi- 
jetliti i običnim žaruljama od 75 ili 
100 vata. Svakako je dobro da žarulja 
bude u reflektoru i tako daje usmje- 
reno svjetlo, koje se ne rasipava po prostoru. Kao reflektor može 
nam poslužiti i rasvjetna kućica aparata za povećavanje, stolna 
svjetiljka ili tuljak, koji možemo sami napraviti od kartona. Za 
posebne efekte poslužit ćemo se zaobljenim zrcalom za brijanje, 
kojim ćemo svjetlo usmjeriti na dio predmeta što ga želimo dobiti 
svjetlijeg. Za tu svrhu može nam poslužiti i mali projektor za 
dijapozitive, kojim projiciramo sliku ili šare na pozadinu ili čistim 
svjetlom postavimo vršnu rasvjetu na predmetu. 

Rasvjetu na predmet namjestimo — kao kod portreta — naj- 
prije jednom žaruljom, pomičući reflektor na razne strane i pro- 
matrajući efekte svjetla na predmetu i smjer što ga čine sjene. 
Zatim drugom žaruljom osvijetlimo sjene, da budu prozirne, ali 
pazimo da ne dobijemo dvostruke sjene. Sjene možemo učiniti 
svjetlijima rasvjetnom plohom. 

U svakom slučaju, svjet'o treba prilagoditi motivu. Kad se 
radi o tehničkoj snimci, gdje se traži preglednost, bez sjena, 
predmet osvjetljavamo tako da u času ekspozicije iznad pred- 
meta kružimo svjetlom, ako je ekspozicija dovoljno duga. 

Efekte svjetlom i sjenama možemo korisno primijeniti kao 
elemente komponiranja slike. Zadaća rasvjete jest: 

— da njome postignemo efekte koje želimo, 

— da glavni dio motiva naglasimo svjetlom i oštrinom, 

— da guste sjene učinimo prozirnima, i 

— da ono što nije važno ostavimo da se izgubi u sjeni. 

Svjetlo po svojem karakteru može biti: oštro i usmjereno, 
s tamnim sjenama, kao što ga daje projektor s lećom; nor- 
malno, koje daju dvije žarulje, jedna glavna i bliže predmetu 
i druga podalje da rasvjetljava sjene; mekano jednolično 
svjetlo, koje dobijemo kad pred žarulju ili reflektor stavimo pro- 
ziran papir ili platno. 


zA 

Protivsvjetlo će biti potrebno kad snimamo prozirne predmete 
i kad želimo da duge sjene idu smjerom prema opređu. Protiv- 
svjetlo daje motivu poseban čar, pojačava mu kontrast, obrisi 
snimljenog predmeta se bolje ističu, stvaraju se vršna svjetla, a 
sve zajedno daje bolji dojam plastičnosti. Treba paziti na smjer 
sjene i na to da li su vršna svjetla na pravome mjestu. Iskrice 
svjetla na predmetu stvaraju u slici posebnu živost. 


Svjetlo odozgo pravi kratke sjene, a kod nekih predmeta 
dobro ističe reljefnost. 


Svjetlo sa strane, koje na predmet pada u kutu od 459, 
obično djeluje najprirodnije. 

Svjetlo sprijeda daje predmetu plosnat izgled, bez sjene i 
potrebnog kontrasta, a ako se sjena predmeta vidi na pozadini, 
to će pokvariti dobar dojam slike. 


Svjetlo odozdo može u nekim slučajevima pojačati dojam 
mističnosti. 

Siluete dobijemo osvjetljavanjem bijele pozadine (a ne pred- 
meta) da se obrisi i konture predmeta bolje istaknu. Tako se sni- 
maju i predmeti od prozirnog stakla, i to je bolje nego da staklo 
osvjetljavamo izravno. 

Elektronska bljeskalica, iako daje snažno svjetlo, nije naro- 
čito praktična za snimanje predmeta iz blizine, jer ne znamo 
unaprijed koji će biti smjer sjene, pa ne možemo postići onakve 
efekte kao upotrebom žarulja. 

Ako netko nema prilike da snima u sobi uz umjetno svjetlo, 
snimke na stolu može praviti i napolju, u dvorištu, ili u nekoj 
drugoj prikladnoj sredini, svakako na sunčanom svjetlu. 


rasvjetna ploha 


Za snimanje predmeta na stolu dobro će nam poslužiti 
rasvjetna ploha, koja može biti od papira ili platna, srebrnastog 
papira ili staniol listića, koje smo nalijepili na karton, zatim 
kromirana ploča za visoki sjaj ili ploča aluminijskog lima. Svjetlo 
koje dolazi od žarulje usmjerit ćemo pomoću rasvjetne plohe na 
sjene, da budu svjetlije. 

Crna ploha od papira ili platna potrebna nam je kad 
na sjajnim predmetima želimo prigušiti nepoželjne reflekse. Nju 
trebamo i pri snimanju sjajnih metalnih i staklenih predmeta, da 
bismo na slici predmeta uz bjelinu dobili i crninu. 

NARUKVICA Foto: Oli Vukanović, ŠPU 


podloga 


Prije nego predmet aranžiramo na stolu postavit ćemo pod- 
logu, koja može biti papir, tkanina, staklo, ljepenka, lesonit ili 
ploča od plastičnog materijala, aluminijska ploča ili ploča po- 
cinčanog lima, sitan pijesak i slično. Važno je pri tom da poza- 
dina svojom bojom i strukturom pristaje predmetu i da se on na 
pozadini dobro ističe. 


Svjetle predmete postavit ćemo na staklo, ispod kojega smo 
podložili papir odgovarajućeg tona. Svjetli se predmet na staklu 
zrcali, to više što je podloga tamnija. Ima predmeta kojima takav 
odraz ne pristaje. Staklo kao podloga pristajat će samo sitnim 
i sjajnim predmetima, osobito kad želimo da se njihov sjaj na 
staklu ponovi. 


Zrcalo kao podloga djeluje blještavo, na njemu se pred- 
met odražava, a kao podlogu ili pozadinu primjenjujemo ga kad 
u slici želimo prikazati donju ili stražnju stranu predmeta, koju 
sprijeda ne vidimo. Tako ćemo, na primjer, izgled nekog instru- 
menta ili malog radio-aparata vidjeti u slici sprijeda, a odraz 
u zrcalu pokazat će kako izgleda odozdo ili sa stražnje strane. 


Tkanina, crna, siva ili bijela, a za parfimerijske proizvode 
i nakit, rips ili moire svila, grubo domaće platno, juta, grubo 
tkivo hasure i slično, dat će također dobre podloge, ali njihov 
ton ne smije biti u velikom kontrastu s predmetom koji snimamo. 

CITA KAMERA Foto: Zlatko Zrnec 


bez sjene 


Tehničke snimke moraju obično jednostavno i jasno prika- 
zati kako neki predmet izgleda. Konture predmeta moraju biti 
oštre, da se vide sve pojedinosti, a sjene nisu potrebne. 

Takve snimke aranžiramo ovako: Kuhinjski stolac bez naslona 
okrenemo tako da mu noge stoje prema gore, na njih stavimo 
prozirnu ili matiranu staklenu ploču i na nju smjestimo predmet. 
Na dno stolca stavimo bijeli papir, koji osvijetlimo, a sam pred- 
met osvijetlimo drugom žaruljom. Tako dobijemo jednoličnu bijelu 
podlogu bez sjene. Kamera je smještena iznad predmeta. Na 
ovaj način možemo praviti snimke poluprozirnih predmeta, na pri- 
mjer lišća, cvijeća itd. 


u vodi 


Medalje, novac i razne sitne metalne predmete koji se jako 
sjaje možemo snimiti bez refleksa ako ih stavimo u zdjelicu s bi- 
jelim dnom u koju smo nalili vodu. Predmeti snimljeni pod vodom 
imat će bolji odnos tonova i bolju preglednost, bez refleksa i 
jakog vršnog svjetla, a ni sjene neće biti tamne. Razumije se da 
u času ekspozicije voda u zdjelici mora biti potpuno mirna i bez 
refleksa od svjetla na površini. 

pozadina 


Iza predmeta se obično nalazi pozadina. Ona je važna za 
djelovanje i primjenu slike. Kad snimamo na stolu, pozadinu 
stavljamo bliže ili dalje od predmeta, a po svom tonu dobro 
je da bude nijansu svjetlija ili tamnija, da se obrisi predmeta 
od nje dobro istaknu. Općenito uzevši, pozadina mora biti jedno- 
lična, bez sjene predmeta na njoj i bez šarenila, da se oblici 
predmeta ne spajaju s tonom pozadine ili da njezino šarenilo 
ne privlači pogled na sebe i time umanjuje vrijednost predmeta. 


Za predmete koji će služiti u reklamne svrhe ili za štampu 
pozadina iza predmeta u većini treba da bude svjetlosiva, a kod 
svjetlih predmeta tamnosiva ili crna. U jednoj od narednih knji- 
žica MALE FOTO-BIBLIOTEKE (Trikovi u fotografiji) bit će govora 
o tome kako pozadinu oko predmeta na slici možemo izblijediti 
da bude posve bijela i kako ćemo je učiniti posve crnom. 

Pozadina može biti papir, karton, tkanina, lim, zid, fotogra- 
fija i slično. Svatko tko ima ideja pronaći će za svaki predmet 
prikladnu pozadinu, koja će služiti jedino tome da se od nje 
predmet što bolje istakne. 

Bijela pozadina djeluje čisto i od nje se tamniji predmet 
dobro odvaja. Jako osvijetljena bit će posve bijela, a što je dalje 
i reflektira manje svjetla bit će više siva. 

Sivu pozadinu dobijemo jednostavno tako da bijelu po- 
zadinu odmaknemo ili je ne osvijetlimo. Osvijetlimo li sivi karton, 
pozadina će biti svjetlosiva, a ako ostane zasjenjen, dat će 
tamniji sivi ton. 

Crna pozadina pristaje svjetlijim predmetima. Ona _ne 
smije biti osvijetljena, jer se dio svjetla od nje ipak reflektira 
i stvara na negativu laganu sivu mrenu. Potpuno crna pozadina 
bit će onda ako se od nje ne odbija ni najmanje svjetla. Za 
tu svrhu može nam poslužiti sanduk iznutra crno obojen ili oblo- 
žen crnim mat papirom, u koji sa strane ne ulazi svjetlo. Tmina 
u sanduku dat će potpunu crninu u slici. ' 

Kao pozadina može poslužiti i prozirni papir, kakav se upo- 
trebljava za planove. Papir napnemo na okvir i osvijetlimo sa 
stražnje strane. Tako svjetlom i sjenama možemo dočarati mjese- 
činu. Iza pozadine postavimo šablone od crnog papira, granje ili 
na nju projiciramo dijapozitiv, pa ćemo dobiti poželjnu pozadinu. 


ZEMLJA Foto: Zdravko Savić 

ekspozicija 
Produžimo li izvlaku mijeha i time objektiv udaljimo od filma, 
ekspoziciju moramo produžiti. Koliko je trebamo produžiti možemo 
preračunati na dva načina: po veličini predmeta koji zahvaćamo 
u snimku ili po udaljenosti predmeta od objektiva. 
1. Faktori ekspozicije po veličini predmeta u negativu: 
Tus 14:9 143 iu es) 1) 
1 io) 2 3 4 


To znači: predmet visok 10 cm u negativu dobijemo visok 
1 cm, dakle 10 puta manji, što čini odnos 1 : 10, a faktor ekspo- 
zicije je 1. Nalazi li se on, međutim, u negativu u naravnoj ve- 


ličini 1:1, faktor produženja ekspozicije je 4, te toliko puta 


moramo duže eksponirati. 
2. Faktori ekspozicije po udaljenosti predmeta od objektiva: 


Du 6 4 3 2 (|) 
1 1:3 2 2.5 4 8 


To znači: kad je udaljenost od objektiva do predmeta sni- 
manja manja od 17 žarišnih dužina objektiva, ekspoziciju mo- 
ramo produžiti, jer svjetlo koje prevaljuje duži put od objektiva 
do filma postaje slabije. Ima li, na primjer, objektiv f5 cm, a pred- 
met snimanja je od njega daljen 4 puta više nego što mu iznosi 
žarišna dužina, dakle 4X5=20 cm, eksponirati moramo 2 puta 
duže nego što bismo morali da je predmet udaljen 17 žarišnih 
dužina, odnosno kod objektiva £ 5 cm, kad se predmet nalazi na 
udaljenosti 17X5=85 centimetara. 

Električni svjetlomjer mjeri svjetlo koje se pred njim nalazi 
u kutu od 50 stupnjeva. Taj kut zahvata bit će prevelik ako mje- 
rilom zahvaćamo i ono svjetlo sa strane koje ne unosimo u snim- 
ku. Kad, na primjer, snimamo predmet u omjeru 1:1, objektiv 
zahvaća kut oko 25 stupnjeva. Ako svjetlomjerom mjerimo svjetlo 
iz udaljenosti kamere, mjerimo oko 50% više svjetla nego što u 
snimku zahvaćamo, tako da će nam ono pokazivati prekratku 
ekspoziciju. Svjetlomjerom se moramo predmetu približiti tako da 
njegov kut zahvata mjeri samo onaj dio motiva koji snimamo, a 
ne i svjetlo iz njegove okolice. 

O problemu produženja «ekspozicije naći ćete detaljnije po- 
datke u knjižici MALE FOTO-BIBLIOTEKE br. 13 »Foto-reprodukcije«, 

MASKE Foto: Mladen Tudor, ŠPU 


materijal za snimanje 


4 Želimo li postići tehnički savršene i potpuno oštre snimke, u 
kojima će biti ocrtane sve pojedinosti, nije dovoljno da kamera 
u času ekspozicije bude potpuno mirna, već moramo voditi ra- 
čuna i o materijalu na kojem snimamo. Za takvo snimanje upo- 
trijebit ćemo ploče, plan-film, smotani ili perforirani film niže 
osjetljivosti na svjetlo, to jest od 10 do 17% DIN, jer niže osjetljiv 
materijal ima sitnije zrno, bolje podnosi izjednačenje u razvijaču 
i daje dobru konturnu oštrinu, svakako uz uvjet da je ekspozicija 
bila tačna. Za visokoosjetljive materijale potrebna je, doduše, 
kraća ekspozicija, ali im je gradacija mekanija, a zrno u većini 
nešto krupnije. 


filtar 


Za snimanje uz umjetno svjetlo na ortopan ili pankromatskom 
materijalu filtar pred objektivom nije potreban, jer samo svjetlo 
po svojem spektralnom sastavu djeluje poput žutog filtra. Jedino 
kad na predmetu imamo izrazite boje, koje želimo korigirati, sni- 
mat ćemo filtrom odgovarajuće boje. 

aranžiranje 

Jedan ili više predmeta koje snimamo na stolu moramo aran-: 
žirati, za što je potrebno i nešto smisla za režiranje. Gotovo 
sve snimke malih predmeta na stolu predstavljaju male studije. 
Moramo voditi računa o svakom .i najsitnijem detalju i zapaziti 
ga, kako izgleda na predmetu i predvidjeti kako će izgledati u 
slici. Treba pronaći i ostvariti slikovito djelovanje i razmisliti o 
značenju svake stvari koja se unosi u sliku, pa bila to i neka 
naoko beznačajna sjena. 


Aranžirajući predmete na stolu moramo u prvom redu biti 
načistu sa svrhom kojoj će slika predmeta služiti, to jest treba li. 
dati stvaran, dokumentaran prikaz ili će motiv biti prikazan sli- 
kovito. Tek kad nam je to jasno, moći ćemo dobro organizirati; 
čitav rad. Naime, nije svejedno da li će neka slika služiti za: 
štampanje u katalogu i reklamiranje nekog predmeta ili će biti 
ilustracija za neku dječju knjigu. ' 


Želimo li realizirati neku svoju ideju ili fabulu, posao oko 
aranžiranja i pronalaženja najboljeg rješenja može trajati i po 
nekoliko sati, jer moramo stvoriti scenu i dekor. 


Tražimo li nešto više od prikaza materijala od kojeg je pred- 
met izrađen, morat ćemo se pozabaviti i pitanjem: kako naznačiti 
veličinu jednog predmeta u odnosu na veličinu drugoga, a isto 
tako i sadržajem koji proizlazi iz odnosa jednog predmeta s dru- 
gim. Jedan predmet sam obično u slici izgleda osamljen. Dva 
predmeta, na primjer, crni i bijeli, ili manji i veći, pružaju više 
mogućnosti za kombinacije. Tri jabuke ili tri prazne boce lakše 
ćemo komponirati u sliku nego jednu ili dvije. Još više predmeta 
rad oko aranžiranja samo otežava. 


Jedno pravilo kaže: »Ne postoji predmet koji ne bismo mogli 
snimiti«, Međutim, drugo. je pitanje je li neki predmet fotoge- 
ničan ili nije, jer ima i takvih predmeta koje uz sav naš trud i 
nastojanje ne možemo u slici dobro prikazati. Takvi su, na pri- 
mjer, orasi, lešnjaci, crno grožđe, kesteni, bukova daska itd., jer 
njihov ton u crno-bijeloj slici ne možemo dočarati. Čovjek s isku- 
stvom birat će za snimanje one predmete koji u slici uvijek dobro 
izlaze, kao što su ribe, cvijeće, bijeli luk i stotine sličnih fotoge- 
ničnih predmeta. Ali, ako predmete koji nisu fotogenični smje- 
stimo u prikladan ambijent i u vezu s nekim drugim predmetom, 
lakše ćemo riješiti problem. : 

MODELI 


Foto: Višnja Petračić, ŠPU 

pogled na motiv 


Predmet snimanja smo aranžirali na stolu, odabrali smo pri- 
stalu podlogu i pozadinu, namjestili najpovoljniju rasvjetu i sadc 
treba pronaći tačku snimanja i izabrati izrez promatranjem slike 
kroz tražilo ili na mutnom staklu. 


Tačka snimanja je mjesto na kojem se nalazi kamera u času 
snimanja. Dizanjem, spuštanjem i pomicanjem kamere u stranu 
pronaći ćemo najpovoljniji pogled na motiv. Sve predmete nećemo 
moći snimati ravnom optičkom osi, jer je često potreban pogled 
malo odozgo ili odozdo da bismo oblike predmeta što bolje istakli 
ili da bismo na zgodniji način rasporedili linije i plohe u polju 
slike. 

Izrez slike vidimo u tražilu ili na mutnom staklu. Manji izrez 
bolje će, u pravilu, prikazati objekt od većeg izreza. Snimamo li, 
na primjer, čitavu lutku, ona će u slici biti manje efektna od 
snimke njezinog lica koji zahvaćamo kao portret. Moramo u sva- 
kom predmetu pronaći karakterističnost koja će na gledaoca bolje 
djelovati nego cjelina, 


Sitni predmeti u većini će se bolje prikazati pogledom odozgo. 
Da nam kamera ne bi morala stajati previsoko, predmete možemo 
složiti na crtaću dasku, koju ćemo smjestiti na stolac ili na pod. 
Nagib daske i kamere neka budu paralelni, da bismo postigli 
povoljniji raspored oštrine u dubinu. Moramo računati s time da 
predmeti koji su bliže kameri postaju perspektivno veći. Budući 
da je zona oštrine u dubinu pri snimanju blizine mala i iznosi 
samo nekoliko centimetara, moramo osobito paziti na raspored 
predmeta u opređu i pozadini, jer inače nećemo dobiti oštrinu ni 
najmanjim zaslonom. 


Veće predmete, na primjer keramičke figurice, vaze i slično 
u pravilu bi trebalo snimati vodoravnom optičkom osi objektiva, 
ali snimku možemo napraviti i blagim nagibom prema gore ili 
prema dolje, da bismo postigli bolju preglednost motiva. Snimamo 
li staklenu bocu koja je smještena nešto niže, ona će u snimci 
djelovati kao da stoji visoko, monumentalno, za razliku od po- 
gleda odozgo, uz koji će nam se činiti beznačajnijom. Za dobro 
djelovanje slike važni su, dakle, nagib i visina kamere. 

Prije nego pritisnemo na okidač kamere kontrolirajmo da li 
je dobro odabran izrez, da li su linije, svjetlo, sjene i tonovi 
ispravno raspoređeni da bi prikaz tipičnoga na nekom predmetu 
bio što jasniji. 

TRI JABUKE Foto: Zvonimir Gall, ŠPU 


male stvari u velikoj formi 


U snimku ne smijemo gomilati previše. Što je ona jednostav- 
nija djelovat će bolje. Kako smo već istakli, portret lutke djelovat 
će u snimci bolje nego čitava lutka, djelovat će kao pravi portret. 
Prerezana glavica kupusa ima s unutrašnje strane neobične kri- 
vulje, koje su zanimljivije nego da pokažemo kako izgleda čitava 
glavica kupusa. Zelena paprika ima zaobljene forme, korijen vi- 
nove loze ili masline predstavljat će čudnovate oblike, a pomni- 
jim promatranjem zapazit ćemo istu stvar i na mnogim drugim 
predmetima. Neki mali predmet snimljen izbliza i u snimci pri- 
kazan »u velikoj formi« uvijek će djelovati zanimljivo, poput novog 
otkrića. 

Moramo se klonuti banalnih i u slikama često viđenih mo- 
tiva. Preduzmimo sebi da u svakom predmetu pronađemo nešto 
novo, i ako to prikažemo na originalan način, bit će to uspjela 
slika. Moramo misliti i o tom da predmet u slici ne vrijedi samo 
po onom što on u stvarnosti predstavlja, nego je, još više, njegova 
vrijednost u načinu kako smo ga prikazali u snimci. 

Što, napokon, gledalac slike očekuje? Svakako da prikaz u 
snimci bude jednostavan, jasan i pregledan, da djeluje dinamično 
s malo dramatizacije, makar samo svjetlom i sjenama, da ono što 
je najvažnije predstavlja u snimci tačku interesa i nalazi se na 
pravom mjestu u plohi slike. 

Vještim grupiranjem, svjetlom i sjenama možemo postići ritam, 
a dijagonalni smještaj linija i smjerova stvorit će dojam dinamike. 

METALNI VRČ 
Foto: Josip Milković 


metalni predmeti 


Mnogi metalni pred- 
meti služe za praktične i 
ukrasne svrhe. Boja me- 
tala predstavlja pravi pro- 
blem .za snimanje. Naime, 
teškoća je u tome što u 
snimci ne možemo prika- 
zati mjed, bakar, alumi- 
nij i slično, da bismo 
osjetili tu vrstu metala. 
A baš bi to morala pri- 
kazati snimka metalnog 
predmeta. 


Tamni metali, kao na primjer, željezo i bronca, imaju povr- 
šinu koja djeluje mrtvo. Njih ćemo rasvijetliti mekanim, raspršenim 
svjetlom, jer se od oštrog i usmjerenog svjetla stvaraju jaki re- 
fleksi. Reflekse, u nuždi, možemo ukloniti tako da po površini 
predmeta gdje se oni nalaze tuckamo mekanim kitom za pro- 
zore, da ti dijelovi postanu šturi ili mat. Raspršeno svjetlo je sla- 
bije i jednoličnije, ali ćemo uz nešto dužu ekspoziciju registrirati 
sve pojedinosti na površini tamnog predmeta. 


Svjetli metali, kao što su srebro, aluminij i slično, također 
prave reflekse. Njih ćemo snimati jednako kao staklene predmete, 
to jest s crnim plohama sa strane da se ugase refleksi i da do- 
bijemo crne odraze, od kojih se bolje ističu oblici predmeta. 
Vršna svjetla su potrebna za to da predmet ne izgleda mono- 
tono, ali ona moraju biti na pravome mjestu. Strukturu površine 
na svjetlim predmetima postižemo samo dobrim izjednačenjem 
pri razvijanju i 

BOČICA ZA ULJE 
Foto: Josip Milković, ŠPU 


staklo 


Snimanje staklenih 
predmeta teško je podru- 
čje rada sve dotle dok ne 
uđemo u tajnu kako ćemo 
njihove karakteristike —— 
prozirnost i sjaj — 
tehnički svladati, kako će- 
mo ublažiti prejake re- 
flekse i kako ćemo uz ru- 
bove predmeta dobiti crne 
odraze, od kojih se obrisi 
dobro ističu, da i staklo 
postane fotogenično. 


Staklene predmete treba snimati ovako: Na oveći stol smje- 
stimo drugi, manji stol ili sanduk bez dna da bismo dobili tamni 
tunel u kojem — bliže bijeloj pozadini — postavimo predmete. 
Podloga je svjetlosiva, a pozadina bijela, i nju snažno osvijetlimo. 
Svjetlo ne smije padati izravno na predmet, jer bi na njemu 
stvaralo prejake reflekse. Da bi se oblici stakla što bolje istakli, 
s lijeve i desne strane postavimo crne kartone, čime ćemo uz 
rubove stakla, to jest na pravom mjestu dobiti crne odraze. 


Šuplje staklo — boce, vaze i slično — možemo napuniti hlad- 
nom vodom da se površina stakla zahuće, vodu možemo obojiti 
s malo tinte, a često je dovoljna i čista voda da ton stakla u 
slici bude sivkast. U šuplje staklo možemo napuhati i dim od 
cigarete, osobito kad želimo da se bolje istaknu ugravirane šare. 


Brušeno staklo stvara na izravnom svjetlu jake reflekse. Da 
se brušene linije na kristalnom staklu dobro istaknu, predmete 
treba snimati također u tamnom tunelu, a osvijetliti samo po- 
zadinu. 

VRČ ZA VINO 
Foto: Marija Novak, ŠPU 


porculan 


Predmete od porcula- 
na, i to ukrasne, kao 
na primjer razne figurice 
i vaze, najzgodnije je sni- 
mati na mjestu koje je 
za njih _ predviđeno, a 
praktične predmete, 
kao što su servisi za jelo 
i posuđe, snimit ćemo 
aranžirane_na  prostrtom 
stolu da se predmeti vide 
kao u praktičnoj primjeni. 


e nera 


Porculanski predmeti imaju pocaklinu, koja se na svjetlu 
reflektira, a u refleksima se gube pojedinosti. Refleksi u pravilu 
ne smetaju ako su sitni; oni predstavljaju samo vršna svjetla uz 
rubove i na istaknutim mjestima. 


Bijeli porculan u gotovoj slici mora biti sivkast, a potpuno 
bijela su samo vršna svjetla. Porculan koji je u slici bijel, izgleda 
kao gips. 


Tamni porculan osvijetlit ćemo mekanim raspršenim svjetlom, 
a vršna svjetla unijet ćemo srebrnastom rasvjetnom plohom. 


Porculan u boji, ako su boje izrazite, snimat ćemo kroz filtar 
da bismo boje u snimci odvojili i prikazali u ispravom tonu. 


Podloga i pozadina neka budu u svjetlijem ili tamnijem tonu, 
prema tome od kojega se predmet najbolje ističe. 5 

TKANINA Foto: Petar Jagetić 


tkanine 


Tekstilna industrija neprestano donosi na tržište nove uzorke 
tkanina, a modni časopisi putem slika informiraju potrošače o tim 
novitetima. 


Snimamo li tkanine u komadu, aranžirat ćemo ih tako da 
nabori pokažu kako se tkanina odnosi prema savijanju. Manje 
komade napnemo na karton, a male uzorke složimo na prikladnu 
podlogu, koja može biti crtež ili fotografija u svjetlom tonu. Često 
se uz sezonske tkanine stavljaju i simboli, na primjer suhi list 
(jesen), grančica trešnje (proljeće) itd., da bi gledalac slike 
znao kojem godišnjem dobu je neka tkanina namijenjena. 


Rasvjetu moramo prilagoditi vrsti tkanine. Žarulje obično 
stavljamo sa strane, jer se tako bolje ističe tkanje. 


Snimke tkanina moraju imati savršeno oštre crteže i prikazati 
svaku nit, da se stekne što bolji utisak o tkanini u naravi. Danas 
se tkanine sve više snimaju u bojama. . 


29 


PROREZ DASKE 
Foto: Mladen Kasalica, ŠPU 


drvo 


Snimajući drvene pred- 
mete možemo = doživjeti 
mnoga razočaranja. Jer, 
nije jednostavno u slici 
tačno prikazati raznovrsnu 
strukturu i boju drva. Ima 
vrsta drva koje su potpuno 
nefotogenične i koje uz 
sav naš trud nećemo mo- 
či u slici vjerno prikazati. 


Grubo rezano drvo s godovima i šarama najlakše ćemo sni- 
miti. Osvijetlit ćemo ga sa strane, da se na njemu u svjetlu i 
sjeni istakne svaka izbočina. Stara raspucana daska za snimanje 
je najfotogeničnija. 

Politirano i lakirano drvo na svjetlu pravi reflekse, koji u 
slici smetaju, osobito ako se u njima skrivaju sitni detalji. Ako 
refleksi u snimci ipak postoje, oni bi smjeli biti samo uz rubove 
predmeta, i to tanki i mali, a ne poput velikih bijelih mrlja. 
Reflekse možemo izbjeći samo raspršenim svjetlom i zastiranjem 
onog svjetla koje stvara reflekse. 


Plastika u drvu, kao na drvorezima, neka bude rasvijetljena 
sa strane, što će dobro istaći reljefnost. Pretamne sjene ublažit 
ćemo rasvjetnom plohom s druge strane. 


DRVENA RUKA # Foto: Zvonko Zagoda 

zemlja 


Sirova glina, od koje kipari prave modele za odljev u gipsu, 
po svojem tonu nije fotogenična i djeluje mrtvo. Poprskamo li, 
međutim, takav model vodom, da bismo dobili vršna svjetla, 
pokazivat će poželjnu živost. No, refleksi od vode ne smiju biti 
prejaki, odnosno rasvjeta ne smije biti preblizu, jer će inače u. 
snimci djelovati neprirodno. | ovdje su potrebni usmjerena, ali 
slabija rasvjeta i sitna vršna svjetla. 

Pečena zemlja ili terakota, crvena poput cigle, djelovat će 
u snimci dobro samo onda ako je snimamo na pankromatskom 
materijalu, jer ortokromatski nije osjetljiv na crveno. Predmet ćemo 
osvijetliti tako da najsvjetlija mjesta budu uz rubove. 


gips 

i Modeli od gipsa imaju mat površinu. | ovdje je potrebno 
čitavu pažnju posvetiti rasvjeti, koja treba da dolazi sa strane. 
Rasvjeta ne smije biti blještava, već mekana, da bi se dobili 
dobro modulirani prelazi tonova na površini, odnosno da se u 
snimci vide pojedinosti u bjelini. Tačna ekspozicija, izjednačeno 
razvijanje i gradacija papira prilagođena negativu dat će slike 
iz kojih ćemo osjetiti da je to gips, a ne da izgleda kao bijela 
masa bez pojedinosti. 


OTISAK U ZEMLJI Foto: Zvonko Zagoda 


MODEL U KAMENU 


Foto: Valerija Horvat, ŠPU 

reljefi i kamen 


Predmete s udubljenim ili izbočenim reljefom, kao što su 
plakete, medalje, znakovi, pečati, novac, zatim gravirani predmeti 
i slično, osvijetlit ćemo oštrim usmjerenim svjetlom sa strane, da 
bi svaka izbočina i udubina stvarala sjenu. Samo uz rasvjetu sa 
strane i stvaranjem sjena doći će do izražaja reljef na predmetu. 
Ako je predmet šupljikav, rasvijetlit ćemo ga sa stražnje strane 
da mu to svojstvo i u snimci dođe do izražaja. 


Za snimanja kipova od bijelog mramora ili kamena primijenit 
ćemo jednaku tehniku kao za predmete od gipsa: mekanu jedno- 
ličnu rasvjetu i pozadinu, od koje će se u tonu odvajati obrisi 
modela. Ako je kamen gladak i poliran, reflekse ćemo ublažiti 
mekanom rasvjetom. Snimamo li u prostoriji u koju danje svjetlo 
dopire s prozora, zastrt ćemo prozor tankim platnom ili prozirnim 
papirom, da bismo ublažili reflekse i da svjetlo bude mekano, 
jednolično raspoređeno na predmetu. Svjetlo će u tom slučaju 
biti slabije, ekspozicija nešto duža, ali će snimke biti bolje. 


Tamni mramor uvijek stvara reflekse. Samo ako na njemu 
nema jakih refleksa, u snimci će se vidjeti žilice i šare. Polariza- 
cionim filtrom možemo takve reflekse djelomično ublažiti. 

DUNJE Foto: A. Karolyi, ŠPU 


voće 


S voćem, aranžiranim u prikladnim posudama, možemo pra- 
viti lijepe slikovite kombinacije — mrtve prirode — kao reklamne 
snimke. Takve slike predstavljaju uvijek rado viđene motive. 

Voće može biti jedne vrsti, a možemo ga snimati i miješano, 
ali tako da budu zastupane vrste koje po vremenu uroda zajedno 
pristaju. Pravilo: jedna jabuka ili jedan grozd će djelovati bolje 
nego puna košara jabuka ili grožđa. 


Na sjajnoj kori voća stvaraju se pod svjetlom »vršna svjetla«, 
i ako se ona nalaze na pravom mjestu, pojačat će dojam oblosti. 
Rasvjeta neka bude mekana, bez dubokih sjena, koje ćemo ubla- 
žiti rasvjetnom plohom. Slikovite motive možemo snimati i kroz 
mekocrtač, koji stavimo pred objektiv. 


35 


jelo 


Za razliku od mrtve prirode sa 
slikovitim prikazom raznih jestivih 
predmeta, postoji i veliko područje 
praktične fotografije koja prikazuje 
izgled raznih namirnica, u većini za 
reklamne svrhe. 


Kad se radi o snimanju zatvo- 
renih pakovanja, kao što su kon- 
zerve, omoti ili kutije, neće biti većih 
problema, jer ih snimamo kao svaki 
drugi predmet. Ali, trebamo li sni- 
mati tortu, puding, tanjur juhe ili 
sadržaj konzerve serviran u tanjuru, 
na stolu, susrest ćemo se s nepre- 
mostivim teškoćama. Naime, pravi 
izgled možemo prikazati samo sni- 
manjem u bojama, a ne u cro- 
bijelom. 


Crno-bijeli snimci donose boje 
pretvorene u tonove, u niz sivih to- 
nova razne gustoće. Ni snimanje 
kroz filtre neće nam mnogo pomoći 
da bismo dočarali zelenu boju per- 
šina, crvenu boju rajčice, žutu boju 
agruma ili kožicu na pečenom mesu. 


Kad se radi o predmetima kod 
kojih je važan prikaz boje, svakako 
ćemo ih snimati u bojama, a za 
crno-bijele snimke moramo birati 
one predmete koji svojim izgledom 
mogu u slici dati približno vjeran 
prikaz. Takvi su, na primjer, keksi, 
bonboni, kava, grah, riža i slično. 
Pa i na njima se mora vidjeti struk- 
tura, moraju biti savršeno oštro sni- 
mljeni. Boju kave ili čokolade mo- 
žemo dočarati toniranjem slike u 
smeđi ton. 


pr" renne nane marra manam 17 


cvijeće 


Cvijeće rado vidimo u prirodi, na prozoru ili na stolu u stanu, 
pa tako i u slici. Jasno je da će najbolje djelovati snimljeno u 


bojama. Za crno-bijele snimke birat ćemo cvijeće u svjetlijim 


bojama. S tamnim ili crvenim cvijećem naići ćemo na teškoće u 
iprijenosu boja u tonove, pri čemu se moramo poslužiti filtrima. 


Snimamo li cvijeće u vazi, moramo paziti da jedno drugome 
pristaje. Pozadina iza cvijeća neka bude neutralna i jednolična 
u tonu. U slikama za znanstvene svrhe pozadina je obično crna. 


I Fri snimanju cvijeća ne smije nas zavesti ljepota ili šarenilo 
čitavog bokora, jer će snimka bolje djelovati ako u njoj pokažemo 
samo jedan ili nekoliko odabranih cvjetova. Snimimo li cvijet iz 


blizine, na njemu će se bolje vidjeti pojedinosti. Na jako svjetlo 
i toplinu cvijeće je osjetljivo, pa ako su žarulje u njegovoj bli- 
zini, može klonuti prije nego ga uspijemo snimiti. 

napisi na slici 


Snimka može s fotografske strane biti odlično izvedena, ali 
ipak može ostati samo dokumentaran prikaz kako neka stvar 
izgleda. Da bi snimka poslužila za reklamu, za naslovnu stranu 
knjige, za ilustraciju u prospektu ili kao foto-plakat, mora dobiti 
odgovarajući napis ili grafičku obradu. 


Napise na sliku obično ne nanosi snimatelj, jer je njegova 
jedina dužnost da stvori što bolju snimku. Ostali rad na opremi 
izvršit će reklamni grafičar, koji je vješt pisanju napisa i ostalom 
aranžmanu. 


Fotografija se najprije nalijepi na karton, zatim se napisi 
skiciraju i na njima izvuku oštri obrisi i konture, koje se ispune 
bojom, a kad je takav reklamni predložak gotov i kad je u tom 
obliku prihvaćen, odlazi u cinkografiju, gdje će se izraditi kliše 
za daljnje štampanje. 


Želimo li sami staviti napise na sliku, moramo znati tehniku 
pisanja slova. Na sliku ga možemo ukopirati tako da napis repro- 
duciramo, spojimo s negativom i zajedno povećamo. 


Jednostavnije je ako napis nanesemo izravno na sliku. To se 
radi ovako: Na fotografiju najprije stavimo prozirni papir, kakav 
služi za planove, na njemu zabilježimo mjesto i veličinu napisa, 
a zatim na tom prozirnom papiru narišemo konture slova. Sada 
taj prozirni papir s napisom ili crtežom stavimo na fotografiju, 
zajedno ih pričvrstimo na crtaću dasku i tvrdom olovkom preko- 
piramo slova tako da im se konture utisnu u želatinu i označe 
obrise, koje zatim na fotografiji ispunimo bojom. 


Želatina na površini papira dobro prima tempera boje. Po- 
grešan nanos boje možemo sa slike oprati, a manje dijelove 
brisati ili strugati. Kad je napis gotov, a boja suha, sliku poštr- 
camo razrijeđenim nitrolakom, a preko čitave slike stavimo pro- 
zirni svileni papir, koji uz gornji rub poleđine zalijepimo da služi 
kao zaštita napisa i slike od ogrebotina i oštećenja, čime i sam 
predložak dobiva svoj završni izgled. 


Mnogim fotografijama do njihove reklamne primjene nedo- 
staju samo prikladni napisi i grafička obrada. U knjižicama MALE 
FOTO-BIBLIOTEKE nalaze se uspjeli oglasi tvornice »Fotokemika«, 
koji nam mogu poslužiti i kao primjer kako fotografija uz grafičku 
obradu može služiti u ekonomskoj propagandi. 

FOTOGRAFIJA ZA REKLAMU 
Foto: Zvonko Zagoda 


fotografije za reklamu 


Svaki predmet što ga industrija proizvodi i želi plasirati 
među široke mase potrošača, treba reklamirati, a to znači prika- 
zivati njegov izgled što češće što većem broju ljudi. Tu ulogu 
fotografska slika nesumnjivo odlično vrši, jer njoj svi vjeruju 
Međutim, sama slika nije dovoljna. Ona, osim prikaza kako neka 
stvar izgleda, treba pobuditi i volju za posjedovanjem, a to čini 
»parola«, nekoliko dobro odabranih popratnih riječi, kojih u pra- 
vilu ne smije biti više od pet. Dobro vođena reklama pomoću sni- 
maka pojedinih proizvoda učinit će i manje poduzeće poznatim 
predmet će biti tražen, a posao povećan. i 

Fotografija u službi reklame ima nepregledno polje rada: za 
kataloge, prospekte za dijeljenje interesentima, za reklame u 
novinama i časopisima, za kalendare, za izloge, razne izložbe 
itd, Zahvaljujući slici mnogi proizvodi postaju poznati i traženi. 
Danas već postoji i posebno zvanje »reklamni fotograf«, koji osim 
foto-tehnike poznaje i osnovne principe reklame. 

rad u laboratoriju 


Na stolu se u većini snimaju predmeti zahvaćeni u snimku 
iz blizine s prikazom strukture materijala od kojeg su izrađeni. 
Pritom moramo u prvome redu nastojati da negativ bude nježan, 
sa svim pojedinostima i u sjenama, ako nemamo posebnog razloga 
da bude tvrd i kontrastan. 


Izgled negativa ovisi o razvijanju. Za lijepo modulirane 
negative razvijač mora biti sitnozrnat, da bismo s negativa mogli 
izrađivati i veća povećanja, a kontrasti između prejakog svjetla 
i pretamne sjene moraju biti izjednačeni, tako da i u bjelinama 
dobijemo pojedinosti i da na slici ne ostanu bijele prazne plohe. 

Postoje različiti razvijači koji djeluju sitnozrnato i izjednača- 
vaju prejake kontraste, a njihovo djelovanje ovisi i o materijalu 
na kojem snimamo. Svakako ćemo prednost dati nižeosjetljivom 
filmu od 10 do 15% DIN, jer je takav film sitnozrmat sam po sebi. 
Za snimanje predmeta iz blizine manje osjetljiv film nas ne tio 
smetati, jer predmeti stoje na miru, pa imamo vremena za duzu 
ekspoziciju. 

O razvijačima i razvijanju je bilo govora u knjižici ol 
FOTO-BIBLIOTEKE br. 9 »Tehnika razvijanja« | u knjižici br. 1 
»Zbirka recepata«, gdje su navedeni propisi za razne razvijače 
i podaci za ispravljanje negativa, i to oslabljivanjem i pojača- 
vanjem. 

i s dra gi dato ške. Taj 

Često negative treba retuširati i ispraviti sitne pogres 
posao bit će opisan u jednoj od narednih knjižica MALE FOTO- 


BIBLIOTEKE. 


poslužiti kao primjer. 

Povećane slike ne moraju uvijek biti u standardnom plavo- 
crnom tonu. Ima motiva koji postaju izražajniji u smeđem ili plav- 
kastom tonu. Postoji nekoliko veoma jednostavnih postupaka za 
toniranje slika, pa će biti korisno upoznati se i s ovom tehnikom. 

mara o ova a vere 


ostale mogućnosti 


Blaga mekoća djeluje slikovito i ugodno za oko. No, previše 
naglašenom mekoćom u cijeloj slici nastaje razvodnjavanje vri- 
jednosti čitavog motiva. Rješenje je u: tome da oštrinom nagla- 
simo ono mjesto koje u snimci predstavlja.tačku interesa, jer će 
se na oštrini pogled najprije zadržati. 

Da bismo u snimci dočarali snijeg, upotrijebit ćemo sol 
ili naftalin. Zgužvani staniol predstavljat će vodu, zrcalo može 
dočarati jezero itd. Od daščica, kartona i boja možemo napraviti 
ambijent kakav god želimo. 


Dinamiku pokreta možemo dočarati tako da u času ekspozi- 
cije kameru pomičemo za nekoliko centimetara, Tako će figurica 
psa ili konja izgledati u slici kao da smo ih snimili u brzom 
pokretu. Druga je mogućnost da mali automobil bude na miru, 
a fotografiju koju smo stavili kao pozadinu u času ekspozicije 
pomičemo. 

Zaleđene prozore postižemo tako da u vodi otopimo kristale 
fiksira ili koje druge kristalne kemikalije, takvom zasićenom oto- 
pinom prelijemo staklo i ostavimo da se na njemu osuši, a pri 
snimanju kristale osvijetlimo sa strane. Iza stakla stavimo crni 
papir. : 

Kapljice vode na staklu — osim na prozoru — možemo dobiti 
tako da staklo premažemo matolajnom, i zatim na nj štrcamo 
vodu koljenastom cjevčicom kakva služi za raspršavanje parfema. 

Žive kukce snimit ćemo tako da ih stavimo u posudu s okru- 
glim bijelim dnom, iz koje ne mogu izaći. . 

Multiplicirati isti predmet, to jest dobiti ga u snimci neko- 
liko puta, možemo pomoću zrcala koja zgodno poredamo, da se 
u njima predmet odražava nekoliko puta, 

Foto-zagonetke često vidimo u ilustriranim časopisima. Sve 
su to snimke iz blizine, a od gledaoca se traži da pogodi što 
predstavljaju. To mogu biti: tkanje tkanine, oštrica britvice, dlake 
na bradi, noge kukca, dio neke sprave ili alata. 

Stereo snimke snimljene kamerom s dva objektiva daju pred- 
metima snimljenima iz blizine pojačan dojam trodimenzionalnosti. 
Pri promatranju parova slika dobiva se utisak da se predmet 
nalazi pred nama. ; 

Razumije se da su i sa snimkama iz blizine moguće razne 
kombinacije, i to spajanjem negativa, raznim optičkim trikovima 
i foto-montažom. 

još nekoliko savjeta 


e Svaka snimka predstavlja nov zadatak koji moramo riješiti. 
Svaka nas prisiljava da se udubimo u ono što radimo, jer sve 
greške idu na štetu slike. 

e Za svaki predmet koji snimamo moramo pronaći najprikladnije 
podnožje i pozadinu i osvijetliti ga najpodesnijom rasvjetom 

e Pri snimanju na stolu nema šablonskog rada, jer svaki predmet 
koji postavimo pred kameru treba drukčije aranžirati i kompo- 
nirati. 

e Birati lijep, po oblicima fotogeničan predmet. 

e Ne snimati odviše predmeta na jednu snimku, niti zahvaćati u 
snimku previše. Bolje je manje, jer će u slici biti jasnije. 

e Ekspoziciju tačno proračunati prema svjetlu, boji predmeta, 
udaljenosti objektiva od filma i osjetljivosti filma na kojem 
snimamo. 

e Prije okidanja još jednom ćemo provjeriti da li smo postigli 
najbolje rješenje. Okidati mirno, da se kamera — za vrijeme 
dok svjetlo crta — nimalo ne strese. 

e Oštrinu slike postavit ćemo pri punom otvoru objektiva, a zaslon 
smanjiti na najmanju brojku zbog oštrine u dubinu jer: 

što je otvor zaslona veći, a objektiv bliže predmetu — 
da u snimku bude veći — i što je žarišna dužina objektiva veća, 
to je oštrina u dubinu manja, a 

što je otvor zaslona manji, a objektiv dalje od predmeta 
i što je žarišna dužina objektiva kraća, to će oštrina u dubinu 
biti veća. 

Oštrina u dubinu širi se smanjivanjem zaslona, i to više 
prema daljini nego blizini. ' 

e Prejake reflekse na predmetima možemo ublažiti tako da po 


tim mjestima lagano udaramo kitom za prozore ili smjesom 
magnezija, alkohola i mlijeka. Od njih napravimo gustu kašu, 
koju na sjajni predmet nanosimo krpicom ili kistom, a kasnije 
je s predmeta obrišemo ili operemo. 


e Da refleksi na predmetima budu difuzni, takva mjesta možemo 
premazati vazelinom, preko kojeg pospemo sitan pijesak, alu- 
minijsku prašinu, a kod tamnih predmeta ugljen ili grafit. 

e Sitne predmete možemo na koso položeno staklo podlijepiti 
voskom, gumom za gnječenje, mekanim kruhom ili ljepilom. 


FOTO-MOZAIK Foto: Valerija Horvat 

SAVJETI FOTOKEMIKE 


Izrada fotografskih slika vezana je uz kemijski 
rad, počevši od zaštite materijala od štetnih vanj- 
skih utjecaja i zanimljivog rada u tamnoj komori na 

kopiranju i povećavanju, pa sve do gotove slike. 


Kolektiv tvornice FOTOKEMIKA i njezini stručni kadrovi brinu 
se da rad fotografskih stručnjaka i amatera bude što uspješniji, 
te neprestano donose nova poboljšanja i usavršenja. 


Rasvjeta tamne komore je jedan od prvih uvjeta za dobar 
rad. Loša rasvjeta daje loše slike i stvara nezadovoljstvo. Nije 
lijepo vidjeti slike bez briljance ili sa sivom mrenom. Ako nemate 
dobru rasvjetu u tamnoj komori, nabavite sebi u foto-trgovini 
spektroskopski ispitane i pouzdane filtre za tamnu komoru, koje 
proizvodi tvornica FOTOKEMIKA za rasvjetu pri razvijanju filmova 
i foto-papira. 

Razvijač za filmove nabavite u kesicama gotov i odmjeren, 
sastavljen od najčistijih »pro foto« kemikalija. Odličan je FR 5 
sitnozrnati razvijač za izjednačavanje, jer vam on pruža sigurnost 
da će negativi biti dobro razvijeni. 

Za ploče i planfilmove preporučujemo vam FR 3 razvijač, koji 
daje lijepo modulirane negative. ; 

Za foto-papire potreban vam je briljantniji razvijač. To je 
ER 4, koji možemo nabaviti u pakovanju za 1 litru, 4.5 litre i 13.5 
litara razvijača gotovog za upotrebu. 


Kad povećavate velike slike, dodajte u razvijač malo FS.1 
stabilizatora, koji sprečava stvaranje zračne mrene i sive mrene 
na zastarjelim papirima. i : 
.. Za fiksiranje negativa i pozitiva upotrebljavajte FF 1 kiseli 
| Ziksir, pakovan za jednu ili više litara kupke. 

Preguste negative i pozitive jednostavno čete oslabiti u FO 1 
oslabljivaču, koji možete nabaviti u kesicama. 

Ugodan tamnosmeđi ton n&islikama postići ćete FT 1 tone- 
rom na bazi sumpornog natrija. ž 

Sve kemikalije koje proizvodi tvornica FOTOKEMIKA savre- 
meno su pakovane i zaštićene od izvjetravanja, a uz njih se nalazi 
i uputa za rad. 

: Proizvodni program FOTOKEMIKE je sve širi. Da vas podsje- 
timo i na ostale proizvode ove tvornice: 


'EFKA FILMOVI 
* _—Efka kinopozitiv 35 i 16 mm za kopiranje kinofilmova. 


e  Efka Reproprint film u dvije gradacije za grafičke svrhe i 
fotomontaže. ši 


e —Efka rentgen i zubni film za kliničke i sitiotu svrhe. 

*  —Efka planfilm za portretnu i tehničku fotografiju: 

e —Efka mikrofilm za reprodukcije crteža, knjiga i slično. 

e  —Diazokop-papir za kopiranje nacrta, planova, skica i sl. 
* A ZA VAS ' 

*  —Efka 7 univerzalni film za lijepo vrijeme i dobro svjetlo. 

e —Efka 20 srednjeosjetljivi film za danje i umjetno svjetlo. 

o 


Efka 25 visokoosjetljivi film za slabo svjetlo i kratke ekspo- 
zicije. 


VELIK IZBOR FOTO-PAPIRA 
Kad dođete u foto-trgovinu, zatražite album, u kojem ćete 


* vidjeti izbor foto-papira za kopiranje i povećavanje, mnogo lijepih 


površina, u raznim gradacijama, formatima i pak ji iri 
FOTOKEMIKE nose nazive: RR I EJ 


*  Fokemkontakt papir za kontaktno kopiranje slika s.vaših fil- 
mova. ' ' 


e Bromaks papir s ugodnim toplim tonom, dubokim crninama, 
naročito je pogodan za umjetničku fotografiju gdje se traži 
specijalna plastičnost slike. ' 


o Efkabrom visokoosjetljivi papir za povećavanje. Proizvodi se 
u 8 površina i 3-5 gradacija. 
FOTOGRAFSKE PLOČE 

o 


Efka 17, 20 i 25 univerzalne pankromatske ploče za stručnu i 
amatersku fotografiju. 


*  —Efka dijapozitiv ploče za kopiranje kino i reklamnih dijapo- 


zitiva. 

Budite savremeni! Radite s pouzdanim foto- 
kemikalijama! Snimajte 'na_Efka filmovima i plo- 
čama. ; 


U FOTOKEMICI.MISLE | RADE ZA VAS 

predmetima. 

Gledamo li oglase u raznim ilustracijama, naići ćemo na 
mnoštvo predmeta koji su snimljeni baš ovako: na stolu, na arku 
papira, uz svjetlo nekoliko žarulja. Za nas je snimanje sitnih 
predmeta od posebnog značenja: prvo, što se njime bavi veoma 
mali broj stručnjaka i amatera, i drugo, što će sve većim razvojem 
naše industrije potreba za takvim slikama biti sve veća. 


Poznavanje tehnike snimanja sitnih predmeta za foto-amatera 
ima i šire značenje: upoznava ga s područjem snimanja iz blizine, 
koje se bitno razlikuje od vanjskog snimanja širokih razgleda. 
Ovdje postoji i konačan cilj, a taj se ne sastoji samo u tome da 
znamo slikom prikazati kako neki predmet izgleda, već, da 
svjetlom, sjenama, vještim i ukusnim aranžiranjem i režiranjem 
stvorimo slike koje će svatko gledati sa zanimanjem. 


> 


MALA FOTO-BIBLIOTEKA 


Urednik 
BRANKO GJURGJAN 


Izdaje 
»EPOHA«, Zagreb 


Za izdavača 


LJUBO GRUBOR 


Štampa 
»VJESNIK« II, Zagreb 

MALA FOTO-BIBLIOTEKA 


_ 


17. 
18. 


ovonNnonaamon> 


DOSADA IZAŠLO 


Motivi svagdje 
Zima u slici 

Uz svako svjetlo 
Kompozicija slike 
Čovjek u slici 

Na moru i planinama 
Fotografska kamera 
Film i filtar 
Tehnika razvijanja 
Povećavanje slika 
Oplemenjivanje 
Slike govore 
Foto-reprodukcije 
Noćne snimke 
Zbirka recepata 
Fotografija na stolu 


U PRIPREMI 


Retuš i popravak slike 
Foto-trikovi 


SVE O FOTOGRAFIJI U KNJIZI 


Ova dosada najiscrpnija knjiga o fotografiji štampana na 


našem jeziku dobiva se uz cijenu od 2500 dinara u svim 
izdavača: EPOHA, Zagreb, Bogovićeva 3, 


knjižarama ili kod 
pošt. pretinac 288. 


Vaš uspjeh 
EFKA 
FOTOMATERIJAL 


Fotopapiri =fotokemikalije 


